Settur lögreglustjóri í Ottawa lýsti því yfir í gærkvöld að hertöku flutningabílstjóra og stuðningsfólks þeirra á miðborg kanadísku höfuðborgarinnar hefði verið hnekkt.
Sókn fjölmenns lögregluliðs alstaðar að frá Kanada gegn þúsundum andstæðinga bólusetningarskyldu og annarra sóttvarnaaðgerða kanadískra stjórnvalda, sem haldið höfðu miðborg Ottawa lokaðri um þriggja vikna skeið hófst á föstudag og lauk á laugardagskvöld. Talið er að mótmælendur hafi verið um 15.000 þegar mest var. Lögregla beitti í gær piparúða og höggsprengjum til að leysa upp síðasta harðasta kjarna mótmælenda sem hafði staðið af sér allar viðvaranir, skipanir og ýtingar lögreglu utan við þinghúsið og skrifstofur forsætisráðherrans í miðborginni. Mótmælendur saka lögreglu um að hafa gengið fram af mikilli hörku. Því vísar lögregla á bug og segir engin alvarleg meiðsl hafa orðið á fólki. Einungis hafi verið beitt piparúða og höggsprengjum, en hvorki táragasi né öðrum og enn harkalegri úrræðum. Mótmælendur köstuðu reyksprengjum að lögreglu og ítrekað kom til ryskinga og handalögmála. Mótmælin hófust hinn 29. janúar þegar fjöldi flutningabílstjóra ók inn í miðborgina og lokaði þar öllum helstu umferðaræðum með trukkum sínum. Bílstjórarnir vildu með þessu mótmæla bólusetningarskyldu þeirra sem ferðast yfir landamæri Bandaríkjanna og Kanada, en þeir hafa flestir lifibrauð sitt af því að flytja varning á milli landanna tveggja.
